በአማራ ክልል ከ600 ሺህ ሄክታር በላይ ማሳ በጎርፍ አደጋ ሊጠቃ ስለሚችል የቅድመ መከላከል ሥራዎች እየተሠሩ እንደሆነ ተገለጸ፡፡
ባሕር ዳር፡ ግንቦት 01/2012 ዓ.ም (አብመድ) ያለፉት ወራት ለምድራችን የሚመቹ አልነበሩም፤ የኮሮና ቫይረስ ስርጭት ዓለምን እንዳልነበረች አመሰቃቅሏታል፡፡ እነዚህ ጊዜያት በተለይም ደግሞ ለምሥራቅ አፍሪካ ቀጣና ተደራራቢ ችግሮችን እንዲሸከሙ የፈቀደ ይመስላል፡፡ ‘በእንቅርት ላይ ጆሮ ደግፍ!’ እንዲሉ ከወትሮውም በምጣኔ ሀብታዊ፣ ፖለቲካዊ እና ማኅበራዊ ጉዳዮች እንከን የማያጣው የአፍሪካ ቀንድ በዚህ ወቅት ደግሞ አራት ፈተናዎች ከፊት ለፊቱ ተጋፍጠዋል፡፡ እንደቀሪው የዓለማችን ክፍል ኮሮና የዚህም ቀጠና ስጋት ነው፡፡ የበረሃ አንበጣ መንጋ ካለፈው መስከረም ወር ጀምሮ በቀጠናው አንዣብቧል፡፡ በዓመት ሁለት ጊዜ የሚከሰተውበምሥራቅ አፍሪካ ቀጣና ሀገራት ላይ ከሰሞኑ በተከሰተው ከፍተኛ መጠን ያለው የዝናብ ስርጭት ከ260 በላይ ሰዎች ሕይወታቸውን ሲያጡ፣ በርካቶችን ለጉዳት እና እንግልት እንደጣላቸው እየተነገረ ነው፡፡
በኢትዮጵያም በቅርቡ በደቡብ ክልል እና አካባቢው በጣለው ከፍተኛ መጠን ያለው ዝናብ በተከሰተው የጎርፍ አደጋ በሰው ሕይወት ላይ ጉዳት እንዳስከተለ ተዘግቧል፡፡ ትናንት ደግሞ በዚሁ ክልል አሌ ልዩ ወረዳ በደረሰ የመሬት ናዳ የ12 ሰዎች ሕይወት እንዳለፈ እየተዘገበ ነው፡፡በአማራ ክልል በሁሉም ዞኖች በሚገኙ ወረዳዎች እና ቀበሌዎች በመጪው ክረምት በጎርፍ ሊጠቁ የሚችሉ አካባቢዎች ተለይተዋል፡፡ በክልሉ 70 ወረዳዎች ውስጥ 172 ቀበሌዎች በጎርፍ ተጠቂ ሊሆኑ ይችላሉ ተብለው ተለይተዋል፡፡በአማራ ክልል የአደጋ መከላከል፣ ምግብ ዋስትና ፕሮግራም እና ልዩ ድጋፍ የሚያስፈልጋቸው አካባቢዎች ኮሚሽን የቅድሚያ ማስጠንቀቂያና ምላሽ ዳይሬክተር አቶ ጀንበሩ ደሴ በችግሩ ይበልጥ ተጠቂ ሊሆኑ በሚችሉ 21 ወረዳዎች እና ከተማ አስተዳደሮች ከመንግሥት በተመደበ በጀት የመከላከል ሥራ እየተሠራ እንደሆነ ነግረውናል፡፡